《彭城三咏之二斩蛇泽歌》
宋代·贺铸

君不闻泗滨亭长送徒如咸阳，徒夫怀归多道亡。
泽中置酒饮相诀，吾亦从此奔芒砀。
阴风萧萧导者惧，前有修蛇怒横路。
酒酣拔剑肯留行，划断蜿蜒不回顾。
河明月出人踵来，彼媪何冤号且哀。
谓遭赤帝屠吾子，语竟莫知安在哉。
真人闻此自心许，茫茫四海吾其主。
虎变龙飞十二年，馘项枭英盖狐鼠。
半夜雄鋩飞上天，几见长陵一抔土。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。